ସମ୍ବଲପୁରଃ ପବିତ୍ର ମହାଳୟା ଅବସରରେ ଅଧିଷ୍ଠାତ୍ରୀ ଦେବୀ ମାଁ ସମଲେଶ୍ୱରୀଙ୍କ ଧବଳମୁଖୀ ବେଶରେ ଦର୍ଶନ ଦେଉଛନ୍ତି। ଏହି ଅବସରରେ ପ୍ରଥମ ଥର ପାଇଁ ସମ୍ବଲପୁରୀ ହସ୍ତତନ୍ତରେ ମାଁ ଙ୍କ ଧବଳମୁଖୀ ବେଶ ଅଙ୍କିତ ହୋଇଛି। ଏହି ଧବଳମୁଖୀ ହସ୍ତତନ୍ତ ବାନ୍ଧକଳାକୁ କାନ୍ଥରେ ଟଙ୍ଗା ଯାଇ ପାରିବ। ବରପାଲିର ବିଖ୍ୟାତ ତଥା ଜାତୀୟ ପୁରସ୍କାର ପ୍ରାପ୍ତ ବାନ୍ଧଶିଳ୍ପୀ ଦମ୍ପତ୍ତି ମକରଧ୍ୱଜ ମେହେର ଓ ସୁକାନ୍ତି ମେହେରଙ୍କ ଦ୍ୱାରା ନିର୍ମିତ କରାଯାଇଛି। ବରିଷ୍ଠ ସାମ୍ବାଦିକ ପ୍ରଫୁଲ୍ଲ କୁମାର ଦାଶ ଗୁରୁବାର ପୂର୍ବାହ୍ନରେ ସମଲେଶ୍ୱରୀ ଟ୍ରଷ୍ଟ ବୋର୍ଡର ସଦସ୍ୟ ବୀରେନ୍ଦ୍ର ରାଏଙ୍କୁ ଅନ୍ୟ ପୂଜକ ମାନଙ୍କ ଉପସ୍ଥିତିରେ ପ୍ରଦାନ କରାଯାଇଛି। ପୂଜକ ସଦନ ରାଏ ଓ ପ୍ରକାଶ ରାଏ ବାନ୍ଧକଳାକୁ ଦେବୀଙ୍କୁ ଅର୍ପଣ କରିବା ସହିତ ପୂଜାର୍ଚ୍ଚନା କରିଥିଲେ। ଏହି ଧବଳମୁଖୀ ବାନ୍ଧକଳା ଟ୍ରଷ୍ଟ ବୋର୍ଡ କାର୍ଯ୍ୟାଳୟ କାନ୍ଥରେ ଲଗାଯାଇ ସଂରକ୍ଷିତ ରଖାଯିବ ବୋଲି ଟ୍ରଷ୍ଟ ବୋର୍ଡ ସଭାପତି ସଞ୍ଜୟ ବାବୁ କହିଛନ୍ତି।
